Epizoda 6 (Bitange i princeze, sezona 1)

"**Epizoda 6**" šesta je epizoda prve sezone sitcoma *[[Bitange i princeze]]*. Epizoda je premijerno prikazana 20. svibnja 2005. godine na HRT-u 2, a režirao ju je i napisao tvorac serije Goran Kulenović.

Nakon neuspjeha Ireninog plana, Lucija se žali oko Kaze, što se pretvara u ismijavanje Robija, koje ovaj čuje. Iz inata odluči "zbariti" tri cure u jednom danu, ali ne uspije ni sa jednom već sve tri odvodi u stan i ostavi ih Kazi, koji zbog toga upada u probleme. Istovremeno, Irena pokušava zavesti Tea, dok Lucija mora presnimavati kućni porno uradak poznate domaće zvijezde za Gazdu, koji na njemu planira zaraditi.

## Sinopsis

Lucija i Irena u pubu raspravljaju o fijasku Irenina plana; Lucija želi odustati od Kaze, međutim Irena ju ohrabruje da ne odustaje, istovremeno se rugajući Robiju, koji je taman ušao u pub. Djevojke nisu svjesne da ih Robi sluša, a on se naljuti i odluči dokazati da je veliki zavodnik. Pokuša priči zgodnoj djevojci, ali ga ova odmah odbije; Armando mu prilazi i govori da snizi kriterije, istovremeno flertujući s njim. Pored njih sjedi uplakana djevojka, što Robi odluči iskoristiti kako bi ju "zbario". Ona ga zamijeni za konobara, ali Robi se izvlači na nekoliko šala i nekako smiruje djevojku, lažući joj da je drag i osjećajan. Ona pristaje ići s njim, vjerujući da je dobar tip, a Robi s njom namjerno prolazi pored Lucije i Irene kako bi se hvalio, međutim cure mu se rugaju kada ode.

U stanu, Robi dovodi uplakanu djevojku kod Kaze, koji pokušava spojiti PlayStation. Robi govori za sebe da je osjećajan i da je pomogao Kazi da postane poput njega, jer je Kazo ranije bio klasična muška svinja; kada zbunjeni Kazo spomene konzolu, djevojka ponovo počne ridati, a Robi ga napada da je bezosjećajan i odlazi. Kada ga Kazo upita gdje će, s obzirom na to da je djevojku ostavio njemu, Robi govori da ide kupiti "par metara" ruske poezije u antikvarijatu jer je tako obećao Sanji, na što mu ona govori da se zove Tanja; kada ode, djevojka shvati da ju je Robi preveslao i iskali se na Kazi. Nešto kasnije, iz zahoda izlazi Teo, kojega Tanja također napada, ali Teo se izvlači i bježi iz stana; Tanja tada primijeti porno magazin na stolu i napada Kazu, a kada on nesvjesno kaže da preferira filmove nad knjigama (ne misleći na porniće), ona ga udari časopisom, nazove perverznjakom i odlazi. Nakon bijega iz stana, Teo odlazi u stan od cura, gdje Irena sama boja zid. Irena ga zavodi, a Teo se nudi da pomogne s bojanjem.

U videoteci, Lucija kasni na posao, a Gazda na pultu na malenoj televiziji gleda i presnimava kućni pornić poznate estradne zvijezde. Gazda je uvjeren da ima jedini primjerak te planira zaraditi na njezinoj distribuciji; Luciji da u zadatak da do kraja smjene napravi što veći broj kopija. Međutim, Lucija shvati da je zamijenila tipke te da je umjesto snimke na praznu kazetu presnimila snimku ni sa čim; svjesna da je u problemu, iskali se na mladiću koji je došao posuditi film za baku, na što on bježi iz vidoteke.

Na televiziji, Inspicijent piše poruke protiv uprave kada dolazi Robi, koji je (kao i Irena) suspendiran. Iako mu Inspicijent govori da će ga šef ubiti ako ga vidi, Robi kaže da je došao po okladi "zbariti" djevojku s televizije; pokušava s kamermankom Katarinom, ali Insipcijent mu odmah govori da tu nema šanse i da pokuša s novom šminkericom jer ga ona još ne poznaje pa joj se ne gadi. Iako se djevojka bavi orijentalnom duhovnošću, Robi ju lažima uspijeva uvjeriti da se razumije u te stvari.

Natrag u stanu od cura, Teo se Ireni žali na lošu situaciju dok ga Irena i dalje zavodi; Teo jasno govori da mu nije ni do seksa, međutim Irenu to ne zaustavlja te ga ona nagovara na to pa on na kraju ipak pristaje. Međutim, dogodi se fijasko jer Teo ne može dobiti erekciju pa su oboje nezadovoljni.

Robi dovodi drugu djevojku u videoteku, gdje je Lucija potpuno uništila Gazdine kazete. Robi traži "standardno", odnosno "neki duboki film o tajnama joge", ali kad mu Lucija nezainteresirano odbije pomoći, on izabere film sa Stevenom Seagalom i laže da se radi o filmu u kojem Seagal glumi učitelja joge koji shvati da se ne može sve riješiti mirnim putem i odvodi djevojku u stan; prije, pozvoni i Ireni kako bi se pohvalio. U stanu, Kazo je taman pokrenuo igru kada Robi dovodi djevojku te ju ponovo ostavlja Kazi i priprema se za odlazak; djevojka, s druge strane, napada Kazu zbog konzole, a Kazo odlazi kod Robija i napada ga zbog takvog ponašanja. Robi uvjerava Kazu da mu je učinio uslugu, što ovaj povjeruje, i odlazi. Nedugo zatim, u stan se vraća Teo, koji vidi Kazu kako razmješta namještaj po stanu jer ga je djevojka uvjerila da treba urediti stan prema pravilima feng shuija; Kazo se i dalje nada da će spavati s djevojkom, a Teo odlazi iz stana nakon što odbija pomoći u "kozmičkom uravnotežavanju" stana.

Luciji u videoteku dolazi Erotoman, koji traži *On joj daje iz potaje*. Lucija tada od njega traži pomoć, kao od "stručnjaka", te ga moli da joj nabavi još jednu kopiju filma, ali on od nje traži prilično bizarnu protuuslugu za to.

U pubu, Robi "bari" i treću curu, ljubiteljicu stripova koju ponovo pokušava uvaliti Kazi, koji ima jedini *[[Zagor]]* strip koji njoj nedostaje. Robi laže da je Kazo spominjao da bi ga bacio, na što ga djevojka nagovori da ju odvede kod Kaze; Robi pristaje, ali samo ako djevojka ispred Irene, koja sjedi u pubu, odglumi da ide spavati s njim, lažući da mu je Irena bivša koju želi učiniti ljubomornom. Ona pristaje, a u pub dolazi Teo, koji želi pričati s Irenom o neuspješnom seksu.

Natrag u stanu, Kazo se lomi oko razmještanja namještaja, ali se i dalje nada da bi mogao spavati s djevojkom, međutim od njezine mu kuhinje pozlije. Kada ju uspijeva istjerati iz stana, u stan dolaze Robi i treća djevojka, koju je Robi prethodno odveo u vidoteku i posudio pornić. Kazo je bijesan na Robija jer će mu djevojka uništiti kolekciju stripova, a ona tada sjeda za PlayStation pa Kazo prijeti Robiju da će ga zadaviti. U tom trenutku na vrata zvoni Barbara, Teova bivša, koja traži Tea. Kazo joj odbija reći gdje je, a ona zapomaže kako joj Teo nedostaje i kako je ona zapravo slaba žena; Robi pokuša upasti kao zamjena, ali samo izvisi i to nakon što Barbaru pošalje kod cura u stan.

Dok Kazo govori Robiju da mu "skine" curu s konzole, Irena, prekrivena samo plahtom, otvara vrata. Barbara traži Tea, ali misli da je pogriješila, međutim tada iz stana izlazi Teo, također samo u plahti, što šokira Barbaru, koja bijesna odlazi iz zgrade; Teo laže kako je imao vrhunski seks s Irenom, što čuju Robi i Kazo, koji su izađli u haustor. Kazo je ljut na Tea jer mu je uzeo curu, a kada iz stana izlazi djevojka s potrganim PlayStationom, Kazo uplakan odlazi. Kasnije se ispostavlja da je seks bio jako loš, iako Teu nije jasno zašto jer mu je Irena privlačna.

Navečer, Erotoman dolazi u videoteku s kopijom, koju je jedva nabavio, i zahtijeva da mu Lucija ispuni dogovor; nekoliko trenutaka kasnije, bijesni Gazda dolazi u videoteku i zatiče Erotomana na nogama, a Luciju ispod pulta. Gazda otkriva kako Lucija ne treba praviti više kopija jer svi u gradu imaju snimku. Lucija tada shvati kako je Erotoman lagao i kako mu je odvezivala žnirance, što njega uzbuđuje jer mu je to radila mama, bez ikakvog razloga; Erotoman bježi iz videoteke, a Gazda s opremom za snimanje odlazi na tajnu lokaciju kako bi tajno snimio novi uradak.

Na kraju, Irena u pubu objašnjava Kazi što se dogodilo i govori mu da je ona inicirala seks s Teom te da se ne bi trebao ljutiti na svog prijatelja; objašnjava mu kako on nije njezin tip te kako bi bilo bolje da ostanu prijatelji. Istovremeno, u pubu je organizirana karaoke večer, a prvi nastupa Teo, koji Kazi posvećuje Gibonnijevu pjesmu "Oprosti". Teo se javno izblamira jer loše pjeva, a Armando moli Kazu da mu što prije oprosti jer mu Teo rastjeruje goste; Kazo prelomi i odlazi se zagrliti s Teom kako bi se pomirio s njim. Istovremeno, Robi se hvali da je "zbario" tri cure u jednom danu, ali ni Lucija ni Irena mu ne vjeruju.

## Uloge

### Glavne uloge

*René Bitorajac kao Robert Kumerle (Robi), kvartovski dečko koji je u potrazi za stanom
*Mila Elegović Balić kao Irena Grobnik, manekenka u usponu koja je također u potrazi za stanom
*Tarik Filipović kao Teodor Friščić (Teo), odvjetnik čiji se brak raspada i Kaznin prijatelj
*Nataša Dangubić kao Lucija Toć, zbunjena djelatnica u videoteci koja slučajno postaje Irenina cimerica
*Hrvoje Kečkeš kao Kazimir Hrastek (Kazo), filmofil i Teov prijatelj koji odlazi od kuće i tako slučajno postaje Robijev cimer

### Sporedne uloge

* Predrag Vušović Pređo kao Vlasnik videoteke, beskrupulozni vlasnik kvartovske videoteke i Lucijin šef
* Dražen Čuček kao Konobar, konobar u pubu *Bitange i princeze*
* Nina Violić kao Barbara, Teova (bivša) supruga
* Željko Duvnjak kao Inspicijent, inspicijent na StrTV-u
* Mile Kekin kao Erotoman, erotoman koji posjećuje videoteku

### Gostujuće uloge
* Anita Matić kao Plačljiva	
* Natalija Đorđević kao Čudna	
* Ines Bojanić kao Štreberica	
* Krešimir Šokec kao Mušterija u videoteci		
* Jasna Jozić kao Visoka cura		
* Ivan-Goran Vitez kao Voditelj

## Zanimljivost

Kao statist u ovoj epizodi pojavio se Goran Bogdan, koji je bio jedan od gostiju u pubu dok su Irena i Teo pričali. Goran Bogdan kasnije će se pojaviti u seriji kao Ozren Hrastek, Kazin bratić, u epizodi "Kreatori i prostitutke" iz pete sezone serije.

## Napomene

## Vanjske veze
*